
 LEHMON KOULUN JÄRJESTYSSÄÄNNÖT
1. JÄRJESTYSSÄÄNTÖJEN TARKOITUS
Järjestyssääntöjen tarkoitus on edistää kouluyhteisön turvallisuutta ja viihtyisyyttä. Kouluyhteisömme jäsenen tulee edistää omalta osaltaan kouluviihtyvyyttä, noudattaa hyviä tapoja sekä kunnioittaa omaa ja toisten työtä. 
Näiden sääntöjen lisäksi koululle on laadittu erikseen tarkemmat pelisäännöt.  Pelisäännöistä löytyy järjestyssääntöjä tarkentavia asioita ja yhteisiä linjauksia.
Koulumme järjestyssäännöt ovat voimassa koulualueella ja kouluaikana. (Koulualue liitteenä). Niitä noudatetaan myös koulun opintokäynneillä, retkillä, juhlissa ja muissa koulun järjestämissä tilaisuuksissa. Kouluajaksi katsotaan työjärjestyksen mukainen työpäivä ja lukuvuosittaisessa työsuunnitelmassa vahvistetut retket ja tapahtumat.
2. OPPILAAN OIKEUDET JA VELVOLLISUUDET 
2.1. Oppilaiden yhdenvertaisuus ja tasa-arvo sekä muut oikeudet 
Erilaisilla oppijoilla on tasavertainen asema, sivistykselliset perus- ja ihmisoikeudet sekä oikeus turvalliseen opiskeluympäristöön, josta säädetään perusopetuslaissa. Jokaisella oppilaalla on oikeus henkilökohtaiseen vapauteen ja koskemattomuuteen. Koulumme on mukana KiVa-koulu -ohjelmassa ja kiusaamiseen puututaan välittömästi. Jokainen koulussa työskentelevä aikuinen sekä oppilas ovat velvollisia ilmoittamaan havaitsemastaan kiusaamisesta KiVa-tiimille tai lähimmälle aikuiselle. 
2.2. Oppilaan velvollisuudet 
Oppivelvollisuusikäisellä oppilaalla on velvollisuus osallistua opetukseen, suorittaa tehtävät tunnollisesti ja käyttäytyä asiallisesti sekä tuoda tarvittavat välineet mukanaan oppitunneille. Kaikilla oppilailla on samat oikeudet ja velvollisuudet
3. TURVALLISUUS, VIIHTYISYYS JA OPISKELUN ESTEETÖN SUJUMINEN 
Koulullemme on laadittu Pro-koulun käyttäytymisen tavoitteet ohjaamaan oppilaita käyttäytymään yhteisten odotusten mukaisesti. Ohjaamme oppilaita käyttäytymään toisia kunnioittavasti yhteisiä sääntöjä noudattaen. Sen lisäksi odotamme oppilaiden toimivan seuraavasti: 
3.1. Hyvä käytös 
Käyttäydyn hyvin itseäni ja toisia kunnioittaen. 
En koske toisen omaisuuteen luvatta.
Rasismi kaikissa muodoissaan on koulussamme kielletty. 
Edistän opiskelu- ja työrauhaa toimimalla omalta osaltani annettujen ja yhdessä sovittujen ohjaavien periaatteidemme mukaan. Pidän huolta, etten itse häiritse muita.
Ruokalassa otan sopivan ruoka-annoksen, syön rauhallisesti ja hyviä ruokatapoja noudattaen. Pyrin välttämään ruokahävikkiä. Vien syötyäni ruokailuvälineet palautuslinjalle. Huolehdin osaltani ruokalan siisteydestä. 
Pukeudun ulos lähtiessä sään mukaisesti. Sisällä ollessa en käytä päähinettä ja pukeudun sisävaatteisiin.
Laitan ulkovaatteeni ja ulkokenkäni niille varattuun naulakkoon koskematta luvatta muiden vaatteisiin tai kenkiin. Voin käyttää halutessani sisäkenkiä. 
Noudatan tekijänoikeuksia käyttäessäni tietotekniikkaa koulussa. Kuvaan koulussa ainoastaan aikuisen ja kuvattavan itsensä antamalla luvalla. Julkaisen sosiaalisessa mediassa ja muualla verkossa ainoastaan sisältöjä, joihin minulla on tekijänoikeudet ja asianmukaiset luvat. 
3.2. Oleskelu ja liikkuminen 
Koulupäivän aikana pysyn koulualueella, ellei minulla ole poistumiseen erillistä lupaa.
Kuljen välitunnille ja takaisin rauhallisesti kävellen sovitusta ovesta. Koulun sisällä liikun asianmukaisesti ja rauhallisesti, enkä kulje ulkokengät jalassa. 
Vietän koko välitunnin välituntialueella. Pyydän apua välituntivalvojalta tarvittaessa. Käyttäydyn välitunnilla turvallisuutta edistäen ja sääntöjemme mukaisesti. En heittele lumipalloja.
Koulupäivän päätyttyä poistun koulualueelta viivyttelemättä. Poistuessani huomioin saattoliikenteen ja koulubussit. Voin jäädä koululle odottamaan esimerkiksi kerhon alkua, jos minulla on siihen koulun aikuisen lupa. 
Koulumatkoilla käyttäydyn ystävällisesti, noudatan liikennesääntöjä ja huomioin asiallisesti muut ihmiset. 
3.3. Siisteydestä ja ympäristöstä huolehtiminen 
Pidän huolta omista ja yhteisistä koulun tavaroista.
En koske luvatta kenenkään toisen tavaroihin. 
Pidän osaltani huolta koulun ja kouluympäristön siisteydestä. Huolehdin omien jälkieni siivoamisesta. 
Jos aiheutan tahallani vahinkoa, epäjärjestystä tai likaan koulun omaisuutta, olen velvollinen korvaamaan tai hyvittämään vahingot. 
3.4. Turvallisuus ja viihtyvyys
Pidän yllä työrauhaa.
Koulun sisätiloissa liikun kävellen ja rauhallisesti muut huomioon ottaen. 
Säilytän polkupyöräni lukittuna sille määrätyllä paikalla koulupäivän ajan, enkä koske omaan tai toisten pyöriin kouluaikana. 
En tuo kouluun päihteitä, vaarallisia tai vaaralliselta näyttäviä esineitä. 



3.5. Älylaitteiden, kuten puhelinten, mobiililaitteiden ja kannettavien tietokoneiden käyttäminen koulupäivän aikana
Noudatan mobiililaitteiden käytöstä perusopetuksessa säädettyä lakia.
Pidän puhelimet ja muut mobiililaitteet häiriöttömässä tilassa koko koulupäivän ajan.
Käytän puhelinta tai muuta mobiililaitetta vain opettajan tai koulunkäynninohjaajan luvalla oppimiseen.  Jos olen saanut luvan rehtorilta, opettajalta tai koulunkäynninohjaajalta, voin käyttää puhelinta henkilökohtaiseen terveydenhoitoon tai apuvälineenä. 
Säilytän puhelimeni ja muut mobiililaitteet oppitunnin aikana puhelinparkissa tai ellei puhelinparkkia ole käytettävissä, omassa laukussani. Puhelimen ja muun mobiililaitteen saan ottaa käyttöön oppitunnilla opettajan niin ohjeistaessa. 
Saan käyttää puhelinta ja muuta mobiililaitetta opettajan luvalla, jos minulla on kiireellinen tarve oppitunnin aikana olla yhteydessä huoltajaani esimerkiksi sairastumisen vuoksi. Minulla on aina oikeus ilman koulun henkilöstön lupaa hätätilanteessa soittaa hätänumeroon.
Säilytän puhelimen ja muut mobiililaitteet laukussa välitunnin, ruokailun ja siirtymien aikana. Puhelimen käyttö ruokailussa, juhlissa tai muissa tilaisuuksissa on kielletty. 
Käytän puhelinta vain erikseen määritellyllä välitunnilla, joka on klo 13.05-13.20 (koskee vain 7-9 lk). Muilla luokka-asteilla puhelimen ja vastaavien mobiililaitteiden käyttö ilman aikuisen lupaa on koko koulupäivän ajan kielletty.
En käytä puhelinta tai muuta mobiililaitetta toisen henkilön kuvaamiseen tai videoimiseen ilman opettajan ja kuvattavan henkilön lupaa.
Huoltaja saa yhteyden lapseensa koulupäivän aikana soittamalla koulun puhelimeen tai henkilökunnan työpuhelimiin. Yhteystiedot löytyvät Wilmasta. 



3.6. Kurinpito 
Ymmärrän, että sääntöjen noudattamatta jättämisestä voi seurata kasvatuskeskustelu (KAKE), teon sovittelu sekä hyvittäminen tai tarvittaessa rangaistus. Järjestyssääntöjen tahallinen rikkominen voi johtaa perusopetuslain §36 mukaisiin toimenpiteisiin.
Ymmärrän, että opettajalla ja rehtorilla on oikeus tarkastaa tavarani, mikäli minulla epäillään olevan hallussani laitonta ainetta, toisen henkilön tai omaisuuden vahingoittamiseen soveltuvaa esinettä. 
Rehtori tai opettaja voi tarvittaessa ottaa haltuunsa häiritsevät tai vaaralliset esineet tai aineet.
Selkeät ja toistuvat järjestyssääntöjen laiminlyönnit saatetaan aina tiedoksi huoltajille joko opettajan tai rehtorien toimesta. 
4. JÄRJESTYSSÄÄNTÖJEN SEURANTA JA TARKISTAMINEN 
Järjestyssäännöt ja koulun ohjaavat periaatteet on julkaistu koulun Pedanet- sivustoilla ja niihin on viitattu koulun lukuvuosisuunnitelmassa.  Kouluvuoden alkaessa järjestyssäännöt ja ohjaavat periaatteet käsitellään luokissa opettajan johdolla. Huolehdimme koulussamme siitä, että myös kesken lukuvuoden tulleet uudet oppilaat tutustuvat järjestyssääntöihin ja koulun pelisääntöihin. 




